দিল্লি ওয়াকফ বোর্ডে অশ্বিনী কুমারের নিয়োগ বাতিলের আবেদন খারিজ

নয়াদিল্লি: দিল্লি ওয়াকফ বোর্ডের (Delhi Waqf Board) প্রশাসক পদে আইএএস অশ্বিনী কুমারের (IAS Ashwini Kumar) নিয়োগ বাতিলের আবেদন খারিজ করল সুপ্রিম কোর্ট (Supreme Court)। দিল্লি সরকারের স্বরাষ্ট্র দফতরের প্রিন্সিপাল সেক্রেটারি অশ্বিনী কুমারের নিয়োগ চ্যালেঞ্জ করে হওয়া মামলা খারিজ করে আবেদনকারীকে হাইকোর্টে আবেদন করার পরামর্শ দিল সর্বোচ্চ আদালত।

মামলাকারীর দাবি ছিল, ওই পদে আইনি বিধান ছাড়াই অশ্বিনী কুমার অনধিকারে বসেছেন। দিল্লি স্টেট ওয়াকফ বোর্ডের মেয়াদ ২০২৩ সালের ২৬ অগাস্ট শেষ হলেও নয়া বোর্ড গঠিত হয়নি। এই প্রেক্ষাপটে দিল্লির লেফটেন্যান্ট গভর্নর দ্বারা বোর্ডের ক্ষমতা হাতে নিয়ে অশ্বিনী কুমারকে সেখানকার প্রশাসক পদে নিয়োগ করা হয়।

আরও পড়ুন: এইচএমপি ভাইরাস নিয়ে আতঙ্কের কিছু নেই, আশ্বাস কেন্দ্রীয় স্বাস্থ্যমন্ত্রীর

উল্লেখ্য, দিল্লি হাইকোর্টেও (Delhi High Court) গত বছরের মে মাসে এমনই আরও কয়েকটি আবেদন খারিজ হয়। হাইকোর্ট বলে, ওই মামলা আইনি প্রক্রিয়ার চূড়ান্ত অপব্যবহারের নিদর্শন। উপযুক্ত কারণ ছাড়াই নিয়োগ বাতিলের দাবি করা হয়েছে। সে সময় প্রতিটি আবেদন খারিজ করা হয়। একটি ক্ষেত্রে মামলাকারীর ১০ হাজার টাকা জরিমানা পর্যন্ত করা হয়।